**Körmend város Önkormányzata Képviselő-testülete …../2020.(….)**

**önkormányzati rendelete az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015.(III.1.) önkormányzati rendelet módosításáról**

*Körmend város Önkormányzata Képviselő-testülete az Alaptörvény 32.cikk (1) a) pontjában, valamint a szociális igazgatásról és szociális ellátásokról szóló 1993. évi III. törvény - 132. § (4) bekezdés g) pontjában kapott felhatalmazás alapján eljárva a következőket rendeli el:*

1.§ Körmend város Önkormányzata Képviselő-testülete az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015.(III.1.) önkormányzati rendelete – továbbiakban Rendelet – kiegészül az alábbi 21/A. §-al:

„21/A.§ (1) Körmend Város Önkormányzata az M8 autóút építése során kitermelt famennyiségből térítésmentesen, a Magyar Állam nevében eljáró NIF Zrt-től, szociális célú felhasználásra átvett faanyag kiosztásáról a 21/A. § -ban foglaltak szerint rendelkezik.

(2) Az Önkormányzat vissza nem térítendő természetbeni települési támogatásként az M8 autóút építése során kitermelt, és az Önkormányzat részére térítésmentesen átadott tűzifa mennyiségből tűzifát biztosít annak a személynek, akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 250%-át, egyedül élő esetén a 350 %-át, feltéve, hogy ezen jogosultnak a szociális igazgatásról és szociális ellátásokról szóló 1993. évi III. törvény -továbbiakban Szt -4 .§ (1) bekezdés b) pontja szerinti vagyona nincsen.

(3) A kérelmek elbírálásánál előnyben kell részesíteni azt, aki az Szt. szerinti

a./ aktív korúak ellátására, vagy

b./ időskorúak járadékára, vagy

c./ -tekintet nélkül annak természetbeni vagy pénzbeli formában történő nyújtására -települési támogatásra jogosult ( e körben különösen az, aki a lakhatáshoz kapcsolódó rendszeres kiadások viselésével kapcsolatos támogatásban részesül)

d./ illetve azt a családot, amely a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevel.

(4) Amennyiben több kérelem érkezik az Önkormányzathoz, mint amennyiről az Önkormányzat az M8 autóút építése során kitermelt, és az Önkormányzat részére térítésmentesen átadott tűzifa mennyiség alapján rendelkezni tud - figyelemmel a (11) bekezdés szerint egy fő részére minimálisan biztosítandó tűzifa mennyiségére is –, abban az esetben a kérelmezők közül a (3) bekezdés szerinti személyek kérelmét - amennyiben e személyek a (2) bekezdés feltételeinek is megfelelnek, s velük szemben a (9)-(10) bekezdés szerinti kizáró ok nem áll fenn - előnyben kell részesíteni.

(5) Amennyiben több kérelem érkezik az Önkormányzathoz, mint amennyiről az Önkormányzat az M8 autóút építése során kitermelt, és az Önkormányzat részére térítésmentesen átadott tűzifa mennyiség alapján rendelkezni tud –figyelemmel a (11) bekezdés szerint egy fő részére biztosítható tűzifa mennyiségére is –, abban az esetben azok kérelmét, akiket a (3) bekezdés szerint nem kell előnyben részesíteni, az Önkormányzat elutasíthatja.

(6) Amennyiben az M8 autóút építése során kitermelt, és az Önkormányzat részére térítésmentesen átadott tűzifa mennyiség - figyelemmel a (11) bekezdés szerint egy fő részére minimálisan biztosítandó tűzifa mennyiségére – még azon kérelmezők számára sem elegendő, akik a (3) bekezdés szerint az elbírálásnál előnyt élveznek, abban az esetben elsődlegesen, az alábbi sorrendben azon személy kérelmét kell támogatni, aki

1. a (3) bekezdés d) pontja szerinti halmozottan hátrányos helyzetű gyermeket nevel,
2. Szt. szerinti időskorúak járadékára jogosult,
3. -tekintet nélkül annak természetbeni vagy pénzbeli formában történő nyújtására –települési támogatásra jogosult, ezen belül is annak a részére kell az előnyt biztosítani, és a támogatást megítélni, aki a lakhatáshoz kapcsolódó rendszeres kiadások viselésével kapcsolatos támogatásban részesül,
4. Szt. szerinti aktív korúak ellátására jogosult.

(7) A tűzifa támogatás ugyanazon lakott ingatlanra csak egy jogosultnak, és csak egy alkalommal állapítható meg.

(8) Az Önkormányzat méltányosságból a (2) bekezdésében foglaltaktól függetlenül megállapíthatja a tűzifa támogatást az olyan igénylőnek is, aki a támogatásra méltányolható okból rászorul. Méltányolható oknak minősül minden olyan élethelyzet, ahol a kérelmező Önkormányzat általi támogatása a település erkölcsi kötelessége az emberségesség okán.

(9) A (2) bekezdésében foglaltaktól függetlenül nem jogosult az M8 autóút építése során kitermelt, és az Önkormányzat részére térítésmentesen átadott tűzifa mennyiségből támogatásra az a személy,

1. aki erdőgazdálkodó vagy erdőtulajdonos,
2. aki olyan ingatlanban él, mely tűzifával egyáltalán nem fűthető.

(10) Üresen álló, nem lakott ingatlanra, amelyben életvitelszerűen senki sem él, tűzifa támogatás nem igényelhető.

(11) Egy kérelmező részére minimálisan 1, maximálisan 4 m3 tűzifa biztosítható. A kérelmező részére ténylegesen biztosítandó tűzifa mennyiségéről a körülmények mérlegelésével az Önkormányzat dönt. A mérlegeléskor kötelezően figyelembe kell venni a kérelmező háztartásában élők számát, a kérelmező háztartásában nevelt kiskorú gyermekek számát, a kérelmező által fűtött ingatlan nagyságát, valamint a kérelemben foglalt összes egyedi körülményt.

(12) A kérelmek elbírálásáról a Szociális és Egészségügyi Bizottság dönt.

(13) A támogatás megállapítása iránti eljárás kérelemre indul.

(14) A kérelmeket 2020. november 30. napjáig lehet benyújtani a Körmendi Közös Önkormányzati Hivatalnál. A határidő elmulasztása jogvesztő.

(15) A tűzifa átvételét a jogosult átvételi elismervény aláírásával igazolja.”

2.§ A rendelet 9.§ (1) bekezdésében a „Társadalmi és Ifjúsági Ügyek Bizottsága” szövegrész helyébe a „Szociális és Egészségügyi Bizottság” szöveg lép.

3.§ A rendelet a kihirdetés napján lép hatályba.

Körmend, 2020. október 28.

Bebes István Dr. Stepics Anita

polgármester jegyző

Kihirdetve a Körmendi Közös Önkormányzati Hivatal hirdetőtábláján való kifüggesztéssel:

2020…………………. napján.

Dr. Stepics Anita

jegyző